## Rješenje kojim Investicijskom društvu EA Sistem d.o.o., Karlovac, prestaje važiti odobrenje za pružanje investicijskih usluga i obavljanje investicijskih aktivnosti i s njima povezanih pomoćnih usluga

### NN 60/2010 (13.5.2010.), Rješenje kojim Investicijskom društvu EA Sistem d.o.o., Karlovac, prestaje važiti odobrenje za pružanje investicijskih usluga i obavljanje investicijskih aktivnosti i s njima povezanih pomoćnih usluga

HRVATSKA AGENCIJA ZA NADZOR FINANCIJSKIH USLUGA

1950

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 19. stavak 1. točka 3. Zakona o tržištu kapitala (»Narodne novine« broj 88/08, 146/08, 74/09), Uprava Hrvatske agencije za nadzor financijskih usluga, povodom zahtjeva investicijskog društva EA SISTEM d.o.o., Karlovac, Gažanski trg 8, u predmetu prestanka važenja odobrenja za rad, na sjednici održanoj 6. svibnja 2010. godine donijela je

RJEŠENJE

1. Investicijskom društvu EA Sistem d.o.o., Karlovac, Gažanski trg 8, s danom dostave ovog Rješenja, prestaje važiti odobrenje za rad i to u odnosu na sljedeće investicijske usluge i aktivnosti i s njima povezanu pomoćnu uslugu:

– trgovanje za vlastiti račun,

– usluga provedbe ponude, odnosno prodaje financijskih instrumenata uz obvezu otkupa i

– usluga vezana uz uslugu provedbe ponude, odnosno prodaje financijskih instrumenata uz obvezu otkupa.

2. Podaci iz točke 1. ovog Rješenja upisuje se u Registar društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, pod rednim brojem 12.

3. Nalaže se investicijskom društvu iz točke 1. ovog Rješenja, da u roku od 30 dana od primitka ovoga rješenja, nadležnom Trgovačkom sudu podnese zahtjev za upis brisanja podataka upisanih u sudskom registru, u skladu s točkom 1. ovog Rješenja.

4. Ovo rješenje objavit će se u »Narodnim novinama«.

Obrazloženje

Rješenjem Hrvatske agencije za nadzor financijskih usluga, klasa: UP/I-451-04/09-02/47 od 4. veljače 2010. godine, investicijskom društvu EA Sistem d.o.o., Karlovac, Gažanski trg 8, (dalje u tekstu: Društvo), na neodređeno vrijeme je izdano odobrenje za rad za pružanje investicijskih usluga i obavljanje investicijskih aktivnosti i s njima povezanih pomoćnih usluga iz članka 5. stavak 1. točke 1. – 7. i stavak 2. točke 1.-7. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: ZTK). Istim Rješenjem je utvrđeno da je temeljni kapital Društva usklađen s odredbama članaka 31. – 35. ZTK.

Dana 30. ožujka 2010. godine, Društvo je podnijelo Hrvatskoj agenciji za nadzor financijskih usluga (dalje: Agencija), zahtjev za prestanak važenja odobrenja za rad za obavljanje investicijske aktivnosti trgovanja za vlastiti račun i za pružanje investicijske usluge provedbe ponude, odnosno prodaje financijskih instrumenata uz obvezu otkupa iz članka 5. stavak 1. točke 3. i 6. ZTK, i pomoćne usluge iz članka 5. stavak 1. točka 6. ZTK, odnosno usluge vezane uz uslugu provedbe ponude, odnosno prodaje financijskih instrumenata uz obvezu otkupa, a 20. travnja 2010. godine izmjenu i dopunu predmetnog zahtjeva.

Društvo u svom zahtjevu navodi da više neće obavljati investicijsku aktivnost trgovanja za vlastiti račun i da neće pružati investicijsku uslugu provedbe ponude, odnosno prodaje financijskih instrumenata uz obvezu otkupa i s njom povezanu pomoćnu uslugu, kako bi se osiguralo neprekidno i redovito obavljanje investicijskih usluga i aktivnosti u Društvu, s obzirom da smatra da neće moći ispuniti obvezu propisanu odredbom članka 155. stavak 1. ZTK, odnosno temeljni kapital Društva neće biti u svakom trenutku na razini minimalnog iznosa temeljenog kapitala iz članaka 32. – 35. ZTK.

Odredbom članka 19. stavak 1. točka 3. ZTK-a, propisano je da odobrenje za rad prestaje važiti na vlastiti zahtjev investicijskog društva, danom dostave rješenja.

Slijedom svega izloženog, Agencija je na temelju odredbe članka 19. stavka 1. točka 3. ZTK, odlučila kao u točki 1. izreke ovog Rješenja.

Sukladno odredbi članka 10. stavak 3. ZTK, Agencija vodi Registar društava ovlaštenih pružati investicijske usluge i obavljati investicijske aktivnosti, slijedom čega je odlučeno kao u točki 2. izrijeke ovog Rješenja.

Odredbom članka 11. stavak 1. ZTK, propisano je da investicijsko društvo može pružati investicijske usluge i obavljati investicijske aktivnosti te pružati s njima povezane pomoćne usluge iz članka 5. stavka 1. i 2. ovog Zakona, za koje je dobilo odobrenje Agencije i upisalo ih kao djelatnost u sudski registar.

Slijedom navedenog, u slučaju prestanka odobrenja obavljanja investicijskih usluga i aktivnosti i s njima povezanih pomoćnih usluga, temeljem Rješenja Agencije, investicijsko društvo ne može pružati iste usluge i aktivnosti i s njima povezane pomoćne usluge, te je dužno izvršiti upis brisanja istih u Sudski registar nadležnog Trgovačkog suda, pa je odlučeno kao u točki 3. izreke ovog Rješenja.

U skladu s odredbama članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-02/08

Urbroj: 326-111/10-4

Zagreb, 6. svibnja 2010.

Član Uprave
Željko Kopčić, v. r.

Rješenje, NN 60/2010-1950